Mark Hollis
Mark David Hollis (London, 4. siječnja 1955. – London, veljača 2019.) bio je britanski pjevač i tekstopisac, bivši frontmen novovalnog benda Talk Talk. 

Hollis se rodio u Londonu 1955. godine. Njegov brat, Ed Hollis, je DJ i glazbeni producent koji će kasnije postati menadžer bendova poput Eddie and the Hot Rodsa. Hollis je izvorno planirao postati dječji psiholog, no 1975. godine je napustio fakultet i preselio se u London. Tamo je osnovao bend The Reaction, s kojim je 1977. godine snimio demo snimku na kojoj je bila pjesma "Talk Talk", koja će kasnije postati hit singl njegova budućeg benda. Nakon jednog singla, "I Can't Resist" (1978.), The Reaction se raspada, a Hollis je preko brata upoznao Leeja Harrisa, Paula Webba i Simona Brennera. S njima će 1981. godine osnovati bend Talk Talk. 

Isprva novovalna senzacija, Talk Talk se na vrhuncu popularnosti počeo povlačiti te se posvetio eksperimentalnom izričaju. Hollis je bio glavni tekstopisac i pjevač benda, hvaljen zbog svog uvijek upečatljivog glasa, a kasnije je najviše surađivao s Timom Friese-Greeneom, koji je bio neslužbeni četvrti član benda. Talk Talk se raspao 1991. godine jer se Hollis želio posvetiti obitelji. 

Godine 1998. izdao je solo album naslovljen Mark Hollis nakon čega se u potpunosti povukao iz glazbene industrije, mada je povremeno surađivao s drugim glazbenicima poput Anje Garbarek. Svoje povlačenje, Hollis je objasnio na sljedeći način: "Izabrao sam svoju obitelj. Možda su drugi sposobni za to, ali ja ne mogu ići na turneju i istovremeno biti dobar tata." U istom periodu, Hollis se preselio u London kako bi svojim sinovima ponudio više kozmopolitsko okruženje. Od 1998. godine do svoje smrti je živio sa suprugom, koja je učiteljica, u Wimbledonu. Preminuo je u veljači 2019. godine od "kratke i teške bolesti".

Iako se nakon raspada Talk Talka Hollis potpuno povukao iz javnosti, često se spominjao u medijima, zajedno s Talk Talkom, kao autor koji je odbio podrediti umjetničke ambicije i ideje komercijalnim zahtjevima te je beskompromisno ustrajao u održavanju umjetničke kontrole. Takav se pristup glazbi često navodi kao nužan uzor za nove glazbenike. Godine 2004. nakratko se pojavio u javnosti kako bi primio BMI Pop Award za pjesmu "It's My Life", koja je do danas ostala najprepoznatljiviji hit Talk Talka.

Reference

Vanjske veze 
 Within Without – Talk Talk and Mark Hollis fan site with articles, interviews and other content (via the Internet Archive)
  Wyndham Wallace, "Living In Another World: Remembering Mark Hollis", The Quietus, 26 February 2019

Britanski pjevači
Britanski rock muzičari
Novi val
Talk Talk
Umrli od raka